KIRJALLINEN KYSYMYS E-0448/03

esittäjä(t): José Mendiluce Pereiro (PSE), Jean Lambert (Verts/ALE)ja Inger Schörling (Verts/ALE) komissiolle

(19. helmikuuta 2003)

Aihe: Hiilivetyjen etsintään Atlantin valtamerellä, Lanzaroten ja Fuerteventuran rannikkojen edustalla oikeuttavien lupien myöntäminen

Repsol Investigaciones Petrolíferas S.A. (RIPSA) -yritykselle myönnettiin kuninkaallisen asetuksen 1462/2001(1) nojalla lupa hiilivetyjen etsintään Atlantin valtamerellä, Lanzaroten ja Fuerteventuran rannikkojen edustalla kuuden vuoden ajaksi. Alueita on yhdeksän (Canarias 19) ja niiden yhteispinta-ala on 616 060 hehtaaria. Kyseiset luvat myönnetään hiilivetyalaa koskevan 7. lokakuuta 1998 annetun lain 34/1998 nojalla. Ainoa asiakirja, jonka lupia hakeva yritys on esittänyt suunnitelmien ja takuiden lisäksi on työ- ja sijoitusohjelma. Yritys ei ole esittänyt minkäänlaista tutkimussuunnitelmaa, ympäristövaikutusten arviota tai ympäristönsuojelutoimenpiteitä koskevaa selvitystä. Lisäksi kuninkaalliseen asetukseen 1462/2001 ei sisälly minkäänlaisia ympäristöä koskevia ehtoja. Etsintään oikeuttavat luvat sijoittuvat kansainvälisille vesille ja koskevat sellaisia toimia, joiden harjoittamiseksi kansainvälisten sopimusten ja yleissopimusten mukaisesti on erityisesti tehtävä etukäteisarvio hankkeen ympäristövaikutuksista. Lisäksi on mainittava, että Lanzaroten saari on julistettu biosfäärialueeksi(2).

Kyseisen hankkeen täytäntöönpano merkitsee kasvavaa riskiä kalastukselle, meren biodiversiteetille ja Kanariansaarten rannikolle sekä aiheuttaisi väistämättä kielteisiä vaikutuksia matkailuun. Hiilivetyjen etsintään kaavailtu alue sijoittuu vain muutaman kilometrin päähän useista lintujen erityisistä suojelualueista ja yhteisön tärkeinä pitämistä alueista(3). Sekä 3. maaliskuuta 1997 annetussa neuvoston direktiivissä 97/11/EY(4) että 6. lokakuuta 2000 annetussa kuninkaallisessa lakiasetuksessa 9/2000 määrätään, että kaupallisiin tarkoituksiin tähtäävistä öljyn ja maakaasun etsintähankkeista on tehtävä ympäristövaikutusten arvio.

Eikö komissio ole sitä mieltä, että kuninkaallisessa asetuksessa 1462/2001 laiminlyödään direktiiviä 97/11/EY, koska ennen lupien myöntämispäätöstä ei tehty avointa arviota etsintälupien ja etsintä- ja poraustoimintojen ympäristövaikutuksista?

Voiko komissio taata, että etsintäluvat eivät vahingoita edellä mainittuja yhteisön tärkeinä pitämiä alueita ja että Espanjan hallitus soveltaa neuvoston direktiivin 92/43/ETY 6 artiklaa(5),

jossa määrätään, että kaikki hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueeseen?

(1) Boletin oficial del Estado (BOE), 23. tammikuuta 2002.

(2) Julistettu 7. lokakuuta 1993 Unescon MAB-ohjelman biosfäärialueeksi, jonka maapinta-ala 847 km2 ja meripinta-ala 387 km2.

(3) Lanzarote; lintujen erityiset suojelualueet: Lanzaroten ja Risco de Famarassan saaret, lintujen kannalta tärkeä alue: Llanos de la Coronas-las Honduras ja yhteisön tärkeinä pitämät alueet: Archipiélago Chinijo (ES010045), los Islotes (ES010044), Sebadales de la Graciosa (ES7010020), La Corona (ES010047), Los Jameos (ES010054), Sebadales de Gauasimeta (ES7010021) ja Cagafrecho (ES7011002). Fuerteventura; lintujen erityiset suojelualueet: Isla de Lobos, Jable de Corralejo, Macizo de Pozo Negro-Vigán, Playa de Sotavento ja Península de Jandía ja yhteisön tärkeinä pitämät alueet: Islote de Lobos (ES010031), Corralejo (ES010032), Sebadales de Corralejo (ES010022), Pozo Negro (ES0000096) ja Playa de Sotavento de Jandía (ES010035).

(4) EYVL L 73, 14.3.1997, s. 5.

(5) EYVL L 206, 22.7.1992, s. 7.

Margot Wallströmin komission puolesta antama vastaus

(28. maaliskuuta 2003)

Parlamentin jäsenet tiedustelevat komissiolta ensi sijassa, ovatko Espanjan viranomaiset mahdollisesti soveltaneet direktiiviä 85/337/ETY(1), sellaisena kuin se on muutettuna direktiivillä 97/11/EY(2), puutteellisesti myöntäessään luvan öljyn etsintään Atlantin valtamerellä, Lanzaroten ja Fuerteventuran rannikoiden edustalla. On syytä huomauttaa, että mainittua direktiiviä sovelletaan sen liitteissä I ja II tarkoitettuihin hankkeisiin. Öljyn etsintää ei mainita liitteissä, ja näin ollen vaikuttaa siltä, että direktiiviä 85/337/ETY, sellaisena kuin se on muutettuna direktiivillä 97/11/EY, ei voida soveltaa tässä tapauksessa.

Mitä tulee direktiivin 92/43/ETY(3) soveltamiseen tässä tapauksessa, komissio, joka valvoo perustamissopimusten noudattamista, ottaa viipymättä yhteyttä Espanjan viranomaisiin varmistaakseen, että elinympäristöjen ja lajien suojelua koskevia direktiivistä johtuvia velvoitteita noudatetaan.

(1) Neuvoston direktiivi 85/337/ETY, annettu 27. kesäkuuta 1985, tiettyjen julkisten ja yksityisten hankkeiden ympäristövaikutusten arvioinnista (EYVL L 175, 5.7.1985).

(2) Neuvoston direktiivi 97/11/EY, annettu 3. maaliskuuta 1997, direktiivin 85/337/ETY muuttamisesta (EYVL L 73, 14.3.1997).

(3) Neuvoston direktiivi 92/43/EY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992).